Copiii beneficiază de condiții ultramoderne, administrația locală condusă de primarul Ion Constantin, a inaugurat noua unitate școlară mult așteptată de comunitate.
Președintele CJ Dâmbovița, Corneliu Ștefan alături de directorul general al Agenției pentru Dezvoltare Regională Sud-Muntenia, Liviu Mușat, parlamentari de Dâmbovița, primari de pe Valea Dâmboviței, vicepreședinții Consiliului Județean Dâmbovița, la invitația primarului comunei Malu cu Flori, Ion Constantin, a participat la inaugurarea școlii în care vor învăța peste 180 de copii din localitate.
Proiectul, unul foarte ambițios și pentru care administrația locală și toți cei implicați merită felicitări, a fost realizat prin POR.
Proiectul a avut o valoare inițială de 5,45 milioane de lei, însă costurile finale au ajuns la aproximativ 6 milioane de lei, concret proiectul a beneficiat de 85% fonduri europene nerambursabile, 13% contribuție din bugetul național și 2% contribuția autorității locale.
Noua școală oferă condiții moderne de studiu pentru cei 180 de copii din localitate, beneficiind de o clădire complet renovată și dotată conform standardelor europene. Extinderea școlii este deosebit de importantă, oferind elevilor spațiul necesar pentru a evita învățarea în schimburi.
Primarul Ion Constantin a transmis că această investiție aduce bucurie atât pentru elevii Școlii Gimnaziale Malu cu Flori, cât și pentru întreaga comunitate.
Obiectivul de investiții reprezintă o îmbunătățire semnificativă a calității educației și asigură baza materială necesară desfășurării unui proces educațional modern, atât de necesar copiilor din comuna Malu cu Flori.
A fost realizat și un teren de sport modern.
Școala are toate autorizațiile de funcționare, iar de astăzi, elevii Școlii Gimnaziale Malu cu Flori vor învața în noul spațiu.
Primarul Ion Constantin a subliniat că acest succes a fost posibil și datorită sprijinului necondiționat al președintelui CJ Dâmbovița, Corneliu Ștefan și al întregii echipe implicate în implementarea proiectului.
O altă veste bună pentru copiii din Malu cu Flori și părinții lor: Consiliul Județean Dâmbovița va achiziționa un microbuz electric sau hibrid pentru cei care fac naveta către școală.